**Usmernenie k prijímaciemu konaniu na stredné školy.**

Zákonný zástupca vypĺňa len **jednu prihlášku** na vzdelávanie, na ktorej uvedie v poradí podľa záujmu:

 - najviac dva netalentové odbory,

 - najviac dva talentové odbory.

**Termín** na podanie (odoslanie) vyplnenej prihlášky na každú strednú školu, na ktorú sa uchádzač hlási, je do **20. marca 2023** pre všetky odbory vzdelávania (talentové odbory aj netalentové odbory).

Vybrané odbory zákonný zástupca odošle škole - elektronicky (v systéme eŠkola) . Následne výchovný poradca urobí kópie prihlášky ( pre každý odbor SŠ, a každú SŠ sa posiela jedna prihláška), odovzdá zákonnému zástupcovi. Zákonný zástupca každú kópiu prihlášky podpíše a do 20. marca 2023 každú kópiu prihlášky s prílohami podá poštou alebo osobne každej strednej škole, ktorej odbory vzdelávania uviedol v prihláške. Pri podaní prihlášky poštou je určujúci dátum jej podania na poštovú prepravu. Prihlášku podpisuje uchádzač a obaja zákonní zástupcovia.

 **Povinnými prílohami prihlášky podľa druhu záujmu o štúdium sú:**

 - **Potvrdenie o zdravotnej spôsobilosti** na účel schopnosti študovať zvolený študijný odbor alebo učebný odbor - predkladá len uchádzač o štúdium v tých študijných odboroch alebo učebných odboroch, ktoré ministerstvo školstva zverejní na webovom sídle v časti regionálne školstvo.

- **Správa z diagnostického vyšetrenia** vykonaná zariadením poradenstva a prevencie nie staršia ako dva roky - predkladá len uchádzač so špeciálnymi výchovno-vzdelávacími potrebami.

 - **Potvrdenie národného športového zväzu**, že uchádzač je uvedený v zozname talentovaných športovcov - predkladá len uchádzač, ktorý podáva prihlášku na vzdelávanie v strednej športovej škole.

 - **Vyjadrenie lekára so špecializáciou v špecializačnom odbore telovýchovné lekárstvo** - predkladá len uchádzač, ktorý podáva prihlášku na vzdelávanie v strednej športovej škole.

 - **Potvrdenie o zmenenej pracovnej schopnosti** - predkladá len uchádzač so zmenenou pracovnou schopnosťou.

 - **Vyjadrenie lekára so špecializáciou všeobecné lekárstvo** o zdravotnej spôsobilosti študovať zvolený odbor vzdelávania - predkladá len uchádzač so zdravotným znevýhodnením.

 - **Potvrdenie o odbornom vzdelávaní** a príprave žiaka v systéme duálneho vzdelávania, vydané zamestnávateľom, ktorý má so školou uzatvorenú zmluvu o duálnom vzdelávaní - predkladá len uchádzač, ktorý podáva prihlášku na vzdelávaniebv študijnom odbore alebo učebnom odbore, v ktorom sa odborné vzdelávanie a príprava poskytuje v systéme duálneho vzdelávania.

- **Kópie diplomov alebo certifikátov**, ktoré preukazujú umiestnenie žiaka v predmetovej olympiáde alebo súťaži (nepovinná príloha) - predkladá len uchádzač, ktorý uvádza v prihláške umiestnenie v predmetovej olympiáde alebo súťaži.

Zákonný zástupca každú kópiu prihlášky podpíše a do 20. marca 2023 každú kópiu prihlášky s prílohami podá poštou alebo osobne každej strednej škole, ktorej odbory vzdelávania uviedol v prihláške. Pri podaní prihlášky poštou je určujúci dátum jej podania na poštovú prepravu. Prihlášku podpisuje uchádzač a obaja zákonní zástupcovia.